РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/298-16

12. децембар 2016. године

Б е о г р а д

З А П И С Н И К

ШЕСТЕ СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 12. ДЕЦЕМБРА 2016. ГОДИНЕ

Седница је почела у 14.05 часова.

 Седницом је председавала Катарина Ракић, председник Одбора.

 Седници су присуствовали чланови Одбора: Драган Весовић, Јовица Јевтић, Драган Јовановић, Јасмина Каранац, Стефана Миладиновић, Зоран Милекић, др Владимир Орлић, Јово Остојић, Соња Павловић, Огњен Пантовић, Снежана Б. Петровић и Далибор Радичевић.

Седници су присуствовали заменици чланова Одбора: Балша Божовић (заменик Горана Ћирића), Ивана Николић (заменик Јовице Јевтића) и Оливера Пешић (заменик Иване Стојиљковић).

Седници нису присуствовали чланови Одбора Ненад Константиновић и Новица Тончев, нити њихови заменици.

Седници су присуствовали из Министарства грађевинарства, саобраћаја и инфраструктуре: Александра Дамњановић, државни секретар, Зоран Илић, в.д. помоћника министра за ваздушни саобраћај, Вељко Ковачевић, в.д. помоћника министра за водни саобраћај и Јованка Атанацковић, в.д. помоћника министра за стамбену и архитектонску политику, комуналне делатноти и енергетску ефикасност. и Мирјана Трифуновић, начелник Сектора за железнице и интермодални транспрот.

Одбор је, већином гласова (11 за, два против, два члана Одбора нису гласала), у складу са предлогом председника Одбора усвојио следећи:

Д н е в н и р е д

 1. Разматрање Предлога закона о управљању аеродромима, који је поднела Влада (број 011-3191/16 од 6. децембра 2016. године), у начелу;

 2. Разматрање Предлога закона о становању и одржавању зграда**,** који је поднела Влада (број 360-2958/16 од 22. новембра 2016. године), у начелу;

 3. Разматрање Предлога закона о транспорту опасне робе, који је поднела Влада (број 011-2623/16 од 25. октобра 2016. године), у начелу;

 4. Разматрање Предлога закона о изменама и допунама Закона о комуналним делатностима,који је поднела Влада (број 352-3250/16 од 8. децембра 2016. године), у начелу;

 5. Разматрање Предлога закона о потврђивању Споразума између Владе Републике Србије и Уједињених нација о Централној канцеларији Пројекта Транс-европске железнице, који је поднела Влада (број 011-3073/16 од 1. децембра 2016. године);

 6. Разматрање Предлога о потврђивању Мултилатералног споразума о комерцијалним правима у ванредном ваздушном авио-превозу у Европи**,** који је поднела Влада (број 011-2737/16 од 4. новембра 2016. године).

Пре преласка на разматрање утврђеног дневног реда већином гласова (13 за, два члана Одбора нису гласала) усвојен је Записник Четврте седнице Одбора одржане 20. октобра 2016. године и Записник Пете седнице Одбора одржане 2. новембра 2016. године.

Прва тачка дневног реда - **Разматрање Предлога закона о управљању аеродромима, који је поднела Влада, у начелу**

На почетку излагања Зоран Илић, в.д. помоћника министра за ваздушни саобраћај, је истакао да овај предлог закона треба да омогући доследну примену Закона о јавно-приватном партнерству и концесијама на све аеродроме, како би се на најквалитетнији и најефикаснији начин поспешио њихов развој имајући на уму модерне трендове у свету односно најбољу праксу управљања аеродромима. Предлог закона о управљању аеородромима на првом месту уводи појам самог управљања, прописује га и утврђује као делатност од општег интереса. Поред појма управљања аеородромима уведен је и појам комплекса аеродрома ради усклађивања са Законом о планирању и изградњи. Што се тиче даљих одредаба унутар самог закона наглашено је да се ближе уређује изградња на аеродромском комплексу и изван њега, а решавају се и питања која се тичу експропријације.

 У дискусији која је уследила, народни посланици су поставили питања везана за будући развој мањих аеродрома као што су аеродром Ниш, Поникве код Ужица и Морава код Краљева. Такође, затражено је и објашњење у вези са концесијама и временским периодом на који се концесионару предаје управљање аеродромом. Постављено је и питање у вези са потенцијалном концесијом аеродрома Никола Тесла, који је поред аеродрома у Нишу једини функционалан аеродром у Србији, а затражен је и одговор у вези са малим акционарима овог аеродрома.

Представник Министарства је одговарајући на постављена питања истакао да се управо овим законом дефинише програм и организација свих аеродрома на територији Републике Србије. У складу са проблемима везаним за безбедност летења, односно одвијање ваздушног саобраћаја на малим аеродромима, Влада је одлучила да оснује привредно друштво „Аеродроми Србије“, које ће у стручном погледу помоћи да се саобраћај и на овим аеродромима одвија на безбедан начин. Дакле у мери у којој то буде било могуће, организационо, технички а и финансијски помагаће се развоју мањих аеродрома. Што се тиче аеродрома „Никола Тесла“ истакнуто је да се аеродром развија на основу постојећих планских аката. Тренутно је у изради и нови план детаљне регулације. Постоје обавезе које су утврђене уговором о оснивању *Etihada* и везано за тај споразум Влада је пронашла начин да врши паралелно инвестирање у партнерски договореном односу. Аеродром „Никола Тесла“ је ангажовао и консултанстку компанију, која треба да предложи најбољи модел будућег развоја аеродрома. Што се тиче аеродрома „Морава“, помоћник министра је истакао да би се овај војни аеродром могао користити и за цивилне потребе као мешовити уколико би се закључио уговор између цивилног оператера и Министарства одбране. У овом тренутку Министарство одбране и цивилни оператер раде на уговору према којем ће цивилни оператер морати да задовољи техничке, грађевинске и административне услове које предвиђа Закон о ваздушном саобраћају. Одговарајући на питање посланика у вези са малим акционарима истакнуто је да ће акције и даље бити на берзи. Уколико аеродром буде предмет концесије концесионар ће управљати свом имовином, а имаће и обавезу развоја минимума техничких захтева који се утврђују планским актом, истакнуто је на крају излагања.

У дискусији су учествовали народни посланици: Драган Јовановић, Балша Божовић, Драган Весовић и Соња Павловић.

Одбор је, у складу са чланом 155. став 2. Пословника Народне скупштине, одлучио већином гласова (11 за, два против, два члана Одбора нису гласала) да предложи Народној скупштини да прихвати Предлог закона о управљању аеродромима у начелу.

За известиоца Одбора на седници Народне скупштине одређена је Стефана Миладиновић, заменик председника Одбора.

Друга тачка дневног реда - **Предлога закона о становању и одржавању зграда, који је поднела Влада, у начелу**

На почетку уводног излагања Јованка Атанацковић, в.д. помоћника министра за стамбену и архитектонску политику, комуналне делатноти и енергетску ефикасност, је истакла да Предлог закона о становању и одржавању зграда у себи спаја три постојећа закона, Закон о становању из 1992. године, Закон о одржавању стамбених зграда из 2005. године и Закон о социјалном становању из 2011. године. Овај предлог закона се не бави само стамбеним зградама, већ зградама свих врста и свих намена без обзира ко су њени власници. Такође, по први пут се утврђује и јавни интерес Републике Србије -одрживи развој становања што значи да сви грађани имају права да задовољимо своје стамбене потребе, али и обавезу да будућим генерацијама оставе очуване и безбедне зграде. Јавни интерес подразумева помоћ грађанима, која се спроводи кроз средства из буџета Републике Србије и јединица локлане самоуправе у ситуацијима када грађани нису у могућности да реше проблем сопственим средствима. Овим предлогом закона се оставља могућност да свако одлучи како ће да управља својом имовином, односно станари ће бити у могућности да одлуче како ће урављати својим зградама. Дакле, остављена је могућност да станари руководе самостално или на начин који описују поједине одредбе овог предлога закона. Када је реч о термину „професионални управник“ јасно је да су то лица која ће професионално обављати овај посао и бити плаћени за то, а станари ће сами одлучивати да ли желе да их ангажују. Предлог закона опредељује ко може да ради тај посао и које су обавезе професионалног управника. Уколико се станари не организују у складу са законом, јединице локалне самопураве ће са листе, коју ће водити Привредна комора Србије, поставити професионалног управника да организује оно што мора по закону да би се зграда организовала на такав начин да не штети трећим лицима. Оваква принудна управа ће трајати колико то желе станари, што је важно нагласити, јер она престаје чим се станари организују у складу са законом и изаберу некога да обавља посао управника. Дакле и принудна управа је по вољи станара, јер ће они одлучивати о томе. Такође, овај предлог закона регулише и питање стамбене подршке која подразумева сваки вид помоћи грађанима који немају стан или немају одговарајући стан, а који својим средствима не могу да реше стамбено питање по тржишним условима. Затим, решава се и питање у вези лица која живе у бесправно изграђеним објектима на туђем земљишту, којима је то једини дом, а која због одређеног јавног интереса морају да буду пресељена са тог места. У том смислу се тачно опредељује која су то њихова људска права која се морају испоштовати. Прелазним и завршним одредбама се решава и вишедеценијски проблем тзв. заштићених станара који живе у становима који се налазе у приватној својини, па ће се коначно сви станови вратити својим правим власницима водећи рачуна и о правим власницима, али и о заштићеним станарима. На крају уводног излагања представник Министарства је истакла да је на овај предлог закона прибављено 27 мишљења без примедби и да су сви подаци које се третирају у складу са Законом о заштити података о личности о чему се изјаснио и Повереник за информације од јавног значаја.

У дискусији, која је уследили народни посланици су постављали питања у вези овлашћења и начина на који ће се бирати професионални управници. Такође, затражено је објашњење о могућностима у вези добијање средстава за обнављање зграда, као и о лицима која ће контролисати тај процес. Када је реч о заштићеним станарима постављено је питање до када ће бити у могућности да се евидентирају, и да ли постоје неке санкције уколико се у предвиђеном року не реши њихово стамбено питање. Народни посланици су поставили и питање у вези броја чланова домаћинства и лица која могу бити носиоци станарског права, а затражено је и објашњење за случај смрти лица које је закупац стана. Такође, постављено је и питање везано за стамбену подршку и начин на који ће се решавати стамбено питање борцима прве категорије као и корисницима права борачко-инвалидске заштите и цивилних инвалида рата. Народни посланици су поставили и питање везано за ситуацију када станари због лоше финанасијске ситуације нису у могућности да издвоје средства за одржавање и уређење зграда у којима живе.

Одговарајући на питања преставник Министарства је објаснила да су за професионалне управнике у закону су тачно предвиђени услови ко све може бити професионални управник, а провераваће се и све оно што је по Закону о радним односима неопходно да испуне. Управник нема овлашћења да на било који начин повреди приватност нечијег становања. Међутим, када постоји опасност по живот и здравље људи против-пожарна полиција има овлашћење да уђе у стан. Управник никако не може да злоупотреби своја права, јер му она нису дата ни једном одредбом овог закона. Рок за избор управника је предвиђен законом и износи 60 дана што је сасвим довољно времена да се испоштује врло једноставна процедура. Што се тиче средстава за обнављање зграда стамбене заједнице ће моћи да конкуришу за средства и то за све врсте радова, а не само за радове на обнављању фасада. Једино лице које ће по закону контролисати овај процес је грађевински инспектор. Када је реч о броју евидентираних заштићених станара овим законом је предвиђено да се пријављивање може извршити у наредних 10 година, па не постоји могућност да неко остане непријавњен. Што се тиче санкција локална самопуправа ће бити дужна да ако до 31.12.2026. године не реши питање заштићених станара обезбеди новчану надокнаду у висини вредности стана, који је била дужна да обезбеди. Заштићени станари ће без обзира на висину прихода моћи да откупе станове у јавној својини као што је то био случај 90-тих година, па нема речи о било каквој дискриминацији. Када је реч о члановима домаћинства овај закон је утврдио број чланова домаћинства у складу са свим законима који се баве породичним питањима и у том смислу ни на који начин нема говора да је број чланова домаћинства смањен. Односно, члановима домаћинства се сматрају сви који живе у крвном тазбинском сродству, рачунајући и потомке као и сва она лица која по закону морају бити издржавана. Право на пресељење и откуп у случају смрти лица које је закупац прелази на чланове породичног домаћинства. Одговарајући на питање везано за стамбену подршку представник Министарства је нагласила да члан 89. овог закона регулише проблем везан за лице без стана које има својство борца прве категорије, као и кориснике права борачко-инвалидске заштите и цивилних инвалида рата. Што се тиче активних војних лица решавање њиховог стамбеног питања није предмет овог закона, она су регулисана прописима Министарства одбране управо због њихове специфичности. Када је реч о ситуацијама када станари нису у могућности да обезбеде средства за одржавање зграда чланом 61. овог закона је предвиђено суфинансирање трошкова и субвенције као вид стамбене подршке. На крају излагања помоћник министра је истакла да ће бити донети и подзаконски акти који ће додатно унапредити услове становања за све грађане Републике Србије.

У дискусији су учествовали народни посланици: Балша Божовић, Соња Павловић, Јово Остојић, Драган Весовић и др Владимир Орлић.

Одбор је, у складу са чланом 155. став 2. Пословника Народне скупштине, одлучио већином гласова (9 за, један против, три члана Одбора нису гласала) да предложи Народној скупштини да прихвати Предлог закона о становању и одржавању зграда у начелу.

За известиоца Одбора на седници Народне скупштине одређена је Стефана Миладиновић, заменик председника Одбора.

Трећа тачка дневног реда - **Разматрање Предлога закона о транспорту опасне робе, који је поднела Влада, у начелу**

На почетку излагања Вељко Ковачевић, в.д. помоћника министра за водни саобраћај, је нагласио да је главни циљ Предлога закона усклађивање домаћег законодавство са ратификованим међунардоним споразумима АДР, РИД-ом и АДН-ом, као усклађивање са прописима Европске Уније. Овим предлогом закона отклања се проблем, који је постојао због опште одредбе у важећем Закону тако што се тачно прецизира начин поступања свих именованих тела која су овлашћена за издавање АДР сертификата. Друга важна ствар која је предвиђена је примена Института одступања од примене АДР, РИД-а и АДН-а, који има за циљ да омогући државама чланицама да заштите своје учеснике у привреди па се у одређеним, тачно дефинисаним случајевима, могу дозволити одступања од примене прописаних стандарда АДР, РИД-а и АДН-а, што подразумева превоз опасне робе на кратким раздаљинама, на локалном превозу унутар једне државе. До данас је Европска комисија донела 16 имплементационих директива које су омогућила читав низ одступања за њихове државе чланице. Оно што је битно у односу на сам Институт одступања јесте да је нормиран по угледу на немачки Закон о транспорту опасне робе, који је детаљно разрадио ту одредбу директиве која има доста непрецизности. Такође убрзан је и процес признавања исправе усаглашености за покретну опрему и за цистерне. Укинуто је обавезно осигурање које је до данас теретило наше превознике а које нема ни једна далеко развијенија земља Западне Европе. Пронађено је и решење за неке наше друмске превознике који користе нестандардна друмска возила, дакле возила која су само грешком система добили АДР сертификат а не испуњавају АДР стандарде. Сва возила која подлежу безбедносним захтевима Директиве из `94. године моћи ће да добију АДР сертификат, у супротном моћи ће да користи возило до краја 2018. године. Дакле, дат је рок од 2 године да своју флоту на време прилагоде новим законским решењима. Такође, овим законом се укида Управа за транспорт опасног терета. У складу с тим ће се у оквиру Министарства формирати посебан сектор за обављање ових послова, нагласио је на крају излагања представник Mинистарства.

Одбор је, у складу са чланом 155. став 2. Пословника Народне скупштине, одлучио већином гласова (9 за, један против, два члана Одбора нису гласала) да предложи Народној скупштини да прихвати Предлог закона о транспорту опасне робе у начелу.

За известиоца Одбора на седници Народне скупштине одређена је Стефана Миладиновић, заменик председника Одбора.

Четврта тачка дневног реда - **Разматрање Предлога закона о изменама и допунама Закона о комуналним делатностима, који је поднела Влада, у начелу**

У уводном излагању Јованка Атанацковић, в.д. помоћника министра за стамбену и архитектонску политику, комуналне делатноти и енергетску ефикасност, је истакла да је важећи закон донет 2011. године и да су за пет година његове примене уочене одређене неправилности, односно неусаглашености са секторским законом. Такође, променило се и тржиште као и услови пословања, па су у том смислу ове измене и допуне потребне да би се јасније дефинисале све врсте комуналних делатности. Комуналне делатности су од велике важности, јер од њих зависи нормалан живот грађана, а имајући у виду да их сами грађани плаћају јако је битно ко их обавља и на који начин. Овим изменама Влада је предложила и један акт којим ће се утврдити услови под којима се могу обављати комуналне делатности, односно способност лица која их врше. Када јединице локалне самоуправе на својој територији буду поверавале ове делатности приватним лицима јако је битно за све приватнике да знају да је то транспарентан начин поверавања, и зато је утврђено да се на овај систем поверавања примењује Закон о јавном приватном партнерству и концесијма, који предвиђа врло транспарентну и детаљну процедуру свим заинтересованим лицвима. Први пут се у један овакав закон уводи новина да грађани одлучују ко ће радити тај посао на њиховој територији тако што ће се изјашњавати да ли су задовољни комуналном услугом и на тај начин директно утицати да се побољша квалитет комуналних услуга, закључила је представник Министарства на крају излагања.

Одбор је, у складу са чланом 155. став 2. Пословника Народне скупштине, одлучио већином гласова (9 за, три члана Одбора нису гласала) да предложи Народној скупштини да прихвати Предлог закона о изменама и допунама Закона о комуналним делатностима у начелу.

За известиоца Одбора на седници Народне скупштине одређена је Стефана Миладиновић, заменик председника Одбора.

Пета тачка дневног реда - **Разматрање Предлога закона о потврђивању Споразума између Владе Републике Србије и Уједињених нација о Централној канцеларији Пројекта Транс-европске железнице, који је поднела Влада**

Мирјана Трифуновић, начелник Сектора за железнице и интермодални транспрот, је истакла да се значај овог споразума огледа у разумевању значаја Пројекта Транс-европске железнице Економске комисије Уједињених нација за Европу. Пројекат је установљен још 1990. године са главним циљем да земље централне и југоисточне Европе заједнички развијају и постижу ефикаснији међународни железнички и комбиновани транспорт. Како је од стране UNECE-a оцењено да Србија може да да допринос развоју железничког транспорта у региону понуђено је да наша земља буде земља домаћин Централне канцеларије овог пројекта. Ово је врло битно за Србију јер је Канцеларија место где се сусрећу еминентни стручњаци, представници министарства и универзитета из области железничког транспорта, место где се развијају, размењују мишљења и заједнички стварају планови будућег развоја. Сврха самог споразума између Владе Републике Србије и Уједињених нација Централне канцеларије Транс-европске железнице је да обезбеди оквир за активности Централне канцеларије у складу са циљевима, препорукама и смерницама наведеним у самом тексту Споразума, истакла је на крају излагања Мирјана Трифуновић, представник министарства.

У дискусији, која је уследила народни посланик Јово Остојић, је од представника Министарства затражио информацију у вези адаптације и могућности поновног успостављања железничког саобраћаја на деоници Сомбор - Апатин.

Представник Министарства је одговарајући на ово питање указала да су у процедури две одлуке, које ће бити достављене Народној скупштини на разматрање. Прва је Национални програм развоја железничке инфраструктуре, и представља први стратешки документ који третира реконструкцију, модернизацију и развој железничке инфраструктуре у Републици Србији. Други документ је Одлука о одузимању својства добра у општој употреби делу железничке инфраструктуре, па ће у тренутку када те две одлуке буду предмет разматрања овог Одбора бити и више информација у вези са поменутом деоницом Сомбор-Апатин.

Одбор је, у складу са чланом 155. став 2. Пословника Народне скупштине, одлучио већином гласова (9 за, три члана Одбора нису гласала) да предложи Народној скупштини да прихвати Предлог закона о потврђивањуСпоразума између Владе Републике Србије и Уједињених нација о Централној канцеларији Пројекта Транс-европске железнице, који је поднела Влада.

За известиоца Одбора на седници Народне скупштине одређена је Стефана Миладиновић, заменик председника Одбора.

Шеста тачка дневног реда - **Разматрање Предлога закона о потврђивању Мултилатералног споразума о комерцијалним правима у ванредном ваздушном авио-превозу у Европи, који је поднела Влада**

 У уводном излагању Зоран Илић, в.д. помоћника министра за ваздушни саобраћај, је истакао да је овај споразум потписало нешто више од 20 земаља Европске уније, а овим путем се придружује и Република Србија. Потписивањем Споразума нашим авио-комапанијама, које се баве нередовним авио-саобраћајем као што су летови за медицинске потребе или за превоз пословних људи, биће омогућено да функционишу по најповољнијим условима кроз читаву Европу, када су у питању ваздухопловна права. Прихватањем и потписивањем овог споразума Република Србија ће, што се тиче ове групе ваздухоплова и ове врсте саобраћаја, имати исте услове као и остале чланице након уласка у Европску унију, истакнуто је на крају излагања.

Одбор је, у складу са чланом 155. став 2. Пословника Народне скупштине, одлучио већином гласова (11 за, четири члана Одбора нису гласала) да предложи Народној скупштини да прихвати Предлог закона о потврђивању Мултилатералног споразума о комерцијалним правима и ванредном ваздушном авио-превозу у Европи, који је поднела Влада.

За известиоца Одбора на седници Народне скупштине одређена је Стефана Миладиновић, заменик председника Одбор

\*

\* \*

На седници Одбора вођен је тонски запис.

 Седница је закључена у 16.45 часова.

СЕКРЕТАР ОДБОРА ПРЕДСЕДНИК ОДБОРА

 Биљана Илић Катарина Ракић